ผู้ถือหุ้น PREB เคาะปันผล 0.50 บ. มั่นใจปีนี้รายได้โต 10%
ผู้ถือหุ้น PREB ไฟเขียวปันผล 0.50 บาท จ่าย 19 พ.ค.นี้ มั่นใจปีนี้รายได้โต 10% แบ็กล็อกแน่น 6 พันล้าน ทยอยรับรู้ 2 ปี ปักธง 3 ปี อัพสัดส่วนธุรกิจอสังหาฯ แตะ 50%
ผู้ถือหุ้น PREB ไฟเขียวปันผล 0.50 บ. จ่าย 19 พ.ค.นี้ มั่นใจปีนี้รายได้โต 10% แบ็กล็อกแน่น 6 พันล้าน ปักธง 3 ปี อัพสัดส่วนธุรกิจอสังหาฯ แตะ 50%
25 เม.ย. 2566

นายวิโรจน์ เจริญตรา ประธานเจ้าหน้าที่บริหาร บริษัท พรีบิลท์ จํากัด (มหาชน) หรือ PREB เปิดเผยว่าที่ประชุมสามัญผู้ถือหุ้นประจำปี 2566 มีมติอนุมัติจ่ายเงินปันผลจากผลการดําเนินงานปี 2565 บริษัทฯ มีกําไรสุทธิตามงบการเงินเฉพาะกิจการในปี 2565 จํานวน 220.11 ล้านบาท หรือคิดเป็นกําไร 0.713 บาท/หุ้น และมีกําไรสุทธิตามงบการเงินรวมในปี 2565 จำนวน 354.93 ล้านบาท หรือ คิดเป็นกําไร 1.150 บาท/หุ้น โดยจ่ายเป็นเงินสด ในอัตราหุ้นละ 0.50 บาท หรือเป็นจำนวนไม่เกิน 154.34 ล้านบาท รวมเป็นจ่ายปันผลในอัตราหุ้นละ 0.50 บาท หรือร้อยละ 70.12  โดยจะกำหนดรายชื่อผู้ถือหุ้นที่มีสิทธิรับเงินปันผลในวันที่ 2 พฤษภาคม พ.ศ. 2566 และกำหนดจ่ายเงินปันผลดังกล่าวภายในวันที่ 19 พฤษภาคม 2566
รวมทั้งอนุมัติการออกและเสนอขายหุ้นกู้โดยมี ชนิดหุ้นกู้ประเภทมีหลักประกันหรือไม่มีหลักประกัน มูลค่ารวมหุ้นกู้ วงเงินไม่เกิน 1,000 ล้านบาทหรือ เงินสกุลต่างประเทศอื่นในจํานวนที่เท่ากัน อายุไม่เกิน 5 ปี นับแต่วันออกหุ้นกู้
สำหรับแผนการดำเนินธุรกิจในปี 2566 บริษัทฯ  ตั้งเป้ารายได้เติบโต 10% โดยธุรกิจรับเหมาก่อสร้างยังเติบโตต่อเนื่อง และธุรกิจพัฒนาอสังหาริมทรัพย์ ซึ่งคาดว่าจะมีอัตราการเติบโตอย่างมีนัยสำคัญ โดยในปี 2566 จะมีรายได้มาจาก 5 โครงการ ประกอบด้วย โครงการพิมนารา ศรีนครินทร์ – บางนา โครงการพิมนารา ธรรมศาสตร์ – รังสิต โครงการพรีวิลเลจ ธรรมศาสตร์ – รังสิต และที่จะเปิดตัวในช่วงปลายปีอีก 2 โครงการ คือ โครงการพิมนารา ศาลายาและโครงการพรรณนา ทวีวัฒนา ซึ่งบริษัทฯ คาดว่าจะมีมูลค่ายอดโอนรวมกันกว่า 1,200 ล้านบาท
นอกจากนี้ บริษัทฯตั้งเป้าหมายภายใน 3 ปีจะเพิ่มสัดส่วนกำไรของธุรกิจพัฒนาอสังหาริมทรัพย์เป็น 50% ของกำไรรวมจากปี 2565 มีสัดส่วนอยู่ที่ 20% ขณะที่กำไรมาจากธุรกิจรับเหมาก่อสร้างอยู่ที่ 80%
ขณะที่ธุรกิจรับเหมาก่อสร้าง ปัจจุบันมีงานในมือรอรับรู้รายได้(backlog) ณ สิ้นปี 2565 อยู่ที่ 6,000 ล้านบาท คาดว่าจะทยอยรับรู้ในระยะเวลา 2 ปี โดยรับรู้ปีนี้ราว 50% และบริษัทฯ ได้ยื่นประมูลงานรับเหมาก่อสร้างใหม่ ซึ่งเป็นงานก่อสร้างประเภทคอนโดมิเนียม และอาคารสำนักงาน 4 โครงการ รวมทั้งยังมีงานที่รอประมูลใหม่อีกจำนวนมาก ซึ่งมั่นใจว่าจะสนับสนุนการเติบโตได้อย่างต่อเนื่อง